Bendelede sit lankArgieffoto Die Wes-Kaapse polisiekommissaris, lt.genl. Yolisa Matakata en haar bestuurspan verwelkom die lang vonnisse wat ses bendelede Maandagoggend in die Kaapstadse hooggeregshof opgelê is. Regter Rogers het Horation Solomons, Ismail Ockerts, Keenen Kruger en Lucian Consul lewenslange tronkstraf opgelê, het kol. Andrè Traut, woordvoerder van die polisie, in ŉ verklaring gesê. Fabian Constable en Ziyaad Safodien is onderskeidelik tot tien en elf jaar tronkstraf gevonnis vir die moord op Vernon Botes in 2017 in Delft en ŉ rits ernstige en gewelddadige misdade. Solomons, Ockerts, Kruger en Consul is ook gevonnis en skuldig bevind vir die oortreding van die Wet op die Voorkoming van Georganiseerde Misdaad vir hul betrokkenheid by bendebedrywighede. “Dit bring ŉ einde aan die vrees en terreur wat dié misdadigers in gemeenskappe gesaai het,” het Traut bygevoeg.